Aleksandras Brokas

**Aleksandras Brokas** (g. 1980 m. liepos 26 d. Vilkaviškyje) – Lietuvos dokumentinių ir meninių filmų operatorius ir prodiuseris. 

Nuo 2025 m. lapkričio 4 d. iki 2025 m. lapkričio 7 d. ėjo Lietuvos Respublikos kultūros viceministro pareigas.

## Išsilavinimas
1998–2002 m. Lietuvos muzikos ir teatro akademijos (LMTA) Teatro ir kino fakultete, Kino ir TV katedroje įgijo audiovizualinio meno bakalaurą ir tapo diplomuotu kino ir TV operatoriumi. 2002–2004 m. LMTA įgijo audiovizualinio meno magistro diplomą. 2003 m. studijavo prodiusavimą ir režisūrą Helsinkio Metropolijos taikomųjų mokslų universitete Suomijoje.

## Politinė karjera
2025 m. lapkričio 4 d. pradėjo eiti Lietuvos Respublikos kultūros viceministro pareigas. Į A. Broko kuruojamas sritis įtrauktas  profesionalusis menas, Lietuvos kultūros sklaida užsienyje ir tarptautinis kultūrinis bendradarbiavimas. Taip pat kinas, kultūros ir kūrybinės industrijos, literatūra ir leidyba, mecenatystė ir kt.

Pasak A. Broko, jis savo paties iniciatyva kreipėsi į iš anksčiau pažįstamą premjerės Ingos Ruginienės patarėją ryšių su Seimu klausimais Tadą Vinokurą, siūlydamas savo kandidatūrą. Po pokalbių su T. Vinokuru, sulaukė ir sutiko priimti pasiūlymą užimti Kultūros ministerijos viceministro pareigas.

2025 m. lapkričio 7 d. paskelbė pasitraukiantis iš Lietuvos Respublikos kultūros viceministro pareigų. Atsistatydinimo priežastimi nurodė reputacinį puolimą, kurio sulaukė viešojoje erdvėje.

### Ritmologija
A. Brokui pradėjus eiti viceministro pareigas, susidomėta jo veikla ritmologijos ezoteriniame judėjime. Jo vadovaujama vaizdo produkcijos bendrovė „Omnia media“ nuo 2014 m. iki 2022 m. vadinosi „Ritmomanija“. Pats A. Brokas skaitė paskaitas ritmologijos tema ir jam dirbant Europos darnaus žmogaus institute buvo pristatomas kaip ritmologas. 

A. Broko teigimu, savo veiklą šiame judėjime pradėjo susidomėjęs ritmologijos lyderės Jevdokijos Marčenkos veikla. Anot jo, šiame judėjime jis dalyvavo norėdamas atlikti tyrimus dokumentinio filmo apie ritmologiją projektui. Šis projektas įgyvendintas nebuvo.

## Dokumentinis filmas „Begalinis koridorius“
Daugiau nei ketverius metus kurtas „Begalinis koridorius“ – daugiau nei penkiolikos šalių komandas sujungusi dokumentikos kino juosta, kurią režisavo Aleksandras Brokas ir Mindaugas Urbonavičius. Filmą prodiusavo A. Brokas. Jo partneriu tapo amerikiečių prodiuseris, buvęs JAV prezidento Jimmy Carterio Baltųjų rūmų komunikacijos direktorius Geraldas Rafshoonas. „Begalinį koridorių“ anglų kalba įgarsino britų aktorius Jeremy Ironsas.

Ši dokumentika atpasakoja šiandien jau neegzistuojančio Kalnų Karabacho Chodžali žudynes. 1992 m. vasario 25 d. separatistinių Armėnijos pajėgų išpuolis nusinešė 613 gyvybių. Filmo ašis – liudininkų ir kariškių atpasakojami įvykiai. Pagrindiniai juostos herojai – Chodžali kaimo muzikantas bei jauna motina, karinės atakos metu pagimdžiusi mergaitę.

Pasaulinis projekto pristatymas įvyko Britų kino ir televizijos meno akademijoje (BAFTA). „Begalinį koridorių“ matė televizinio tinklo „Al Jazeera“ žiūrovai ; taip pat – naujienų kanalo „CNN Turkey“ ir Izraelio televizijos „Channel 1“ žiūrovai.

## Filmografija
* „90-60-60“ (2001). Dokumentinis filmas. Lietuva. Operatorius, montažo režisierius.
* „Šeima S“ (2002). Vaidybinis šou-TV laidos demo versija. Lietuva. Operatorius, montažo režisierius.
* „Finish Dream“ (2003). Trumpametražis filmas. Lietuva. Režisierius, prodiuseris.
* „Altorių šešėlyje“ (2003). Trumpametražis filmas. Lietuva. Operatorius, montažo režisierius.
* „Lengvas raganavimas“ (2004). Dokumentinis filmas. Lietuva. Operatorius, montažo režisierius.
* Moterų paslaptys“ (2004). Dokumentinis filmas. Lietuva ir Prancūzija. Operatorius, montažo režisierius.
* „Kristina Kristuje“ (2005). Dokumentinis filmas. Lietuva. Operatorius, montažo režisierius.
* „Pašaukimai“ (2005). Vaidybinis filmas. Lietuva. Operatorius, montažo režisierius.
* „For Sale“ (2005). Vaidybinis filmas. Lietuva. Operatorius, montažo režisierius.
* „Lietuvio genas“ (2009). Dokumentinis filmas. Lietuva. Operatorius, prodiuseris.
* „Pirtutrokarit“ (2010). Dokumentinis filmas. Suomija. Operatorius, montažo režisierius.
* „Begalinis koridorius“ (2014). Dokumentinis filmas. Lietuva, Azerbaidžanas, Armėnija, Rusija, Gruzija, Suomija, JAV, Šveicarija, Prancūzija, Italija, Anglija, Estija. Režisierius, prodiuseris.

## Apdovanojimai
* 2015 m. birželis. JAV kino apdovanojimai „The Accolade Global Film Competition“, vadinami mažaisiais „Oskarais“. Aleksandro Broko režisuota ir prodiusuota dokumentinė juosta „Begalinis koridorius“ išrinkta geriausiu filmu. A. Brokui įteikta 24 karatų auksu paauksuota statulėlė, pagaminta „Oskarų“ ir „Emmy“ statulėles gaminančios kompanijos.
* 2015 m. liepa. Tarptautinis Madrido ir Tenerifės kino festivalis. „Begalinis koridorius“ išrinktas geriausiu dokumentiniu filmu, A. Brokas – geriausiu dokumentinio filmo režisieriumi. 
* 2015 m. rugsėjis. „International Film Competition Festival“ („Ifcom Festival“). Indonezija. „Tarptautinis sidabro apdovanojimas“.
* 2015 m. rugsėjis. „International Film Festival for Peace, Inspiration and Equality“. Indonezija. „Tarptautinis meistriškumo apdovanojimas“.
* 2015 m. lapkritis. Tarptautinis Milano kino festivalis „Milan IFF“. Italija. „Begalinis koridorius“ apdovanotas už geriausią montažą.
* 2016 m. sausis. „IMPACT DOCS Awards“. JAV. Nugalėtojas.
* 2016 m. lapkritis. „Royal World Prize“. Indonezija. A. Brokui įteiktas „Tarptautinis meistriškumo apdovanojimas už meninę raišką ir humanistinių idėjų puoselėjimą bei skleidimą“.

## Literatūra
* „15min“. „Kristinos Ivanovos sužadėtinis Aleksandras Brokas varžysis dėl „Emmy“ apdovanojimo“
* „Lrytas.lt“. „Londone – Holivudo ir TV elito ovacijos lietuvių kino juostai“ 
* „Lrytas.lt“. „Lietuvių kino juostai – mažojo „Oskaro“ 24 karatų aukso statulėlė“ 
* „Lrytas.lt“. „Sužadėtiniams K. Ivanovai ir A. Brokui Madridas tapo lemtingu“ 
* „Lrytas.lt“. „Filmo sėkme Madride A. Brokas džiaugėsi su dainininke K. Ivanova“ 
* „IMDb“. Aleksandras Brokas
* „PRWeb“. „Leyla Aliyeva attends world premiere of Khojaly documentary Endless Corridor in London“ 
* „Eurochannel“. „Interview with Aleksandras Brokas (Director)“
* „MarketWatch“. „Khojali Massacre Documentary „Endless Corridor“ Premieres in London“ 
* „Hollywood Industry“. „Khojali Massacre Documentary „Endless Corridor“ Premieres in London“ 
* „Kinote“. „Литовский режиссер представит в Барселоне фильм о геноциде в Ходжалы“
* „Kinote“. „Докфильм „Бесконечный коридор“ удостоен премии Мадридского фестиваля“
* AZERTAC. „Фильм „Бесконечный коридор“ удостоен премии престижного Миланского кинофестиваля

## Šaltiniai